CELEX: 32018D1487
Language: et
Date: 2018-10-02 00:00:00
Title: Nõukogu rakendusotsus (EL) 2018/1487, 2. oktoober 2018, millega muudetakse rakendusotsust 2009/1013/EL, mille kohaselt antakse Austria Vabariigile luba jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a

5.10.2018   
               
               
                  ET
               
               
                  Euroopa Liidu Teataja
               
               
                  L 251/33
               
            
         NÕUKOGU RAKENDUSOTSUS (EL) 2018/1487,
         2. oktoober 2018,
         millega muudetakse rakendusotsust 2009/1013/EL, mille kohaselt antakse Austria Vabariigile luba jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu rakendusotsuse 2009/1013/EL (2) kohaselt on Austria Vabariigil („Austria“) lubatud kohaldada erimeedet, millega tehakse erand direktiivist 2006/112/EÜ („erimeede“). Erimeetme kohaldamisaega pikendati nõukogu rakendusotsusega 2012/705/EL (3) kuni 31. detsembrini 2015 ja nõukogu rakendusotsusega (EL) 2015/2428 (4) kuni 31. detsembrini 2018.
                  
               
                     (2)
                  
                  
                     Erimeetmega tehakse erand direktiivi 2006/112/EÜ artiklitest 168 ja 168a, millega reguleeritakse maksukohustuslase õigust arvata maha selliste talle tarnitud kaupade ja teenuste eest tasutud käibemaks, mida ta kasutab maksustatavate tehingute tarbeks. Erimeetme eesmärk on jätta kaupadelt ja teenustelt võetav käibemaks käibemaksu mahaarvamisõiguse kohaldamisalast välja, kui kõnealuseid kaupu ja teenuseid kasutatakse üle 90 % ulatuses maksukohustuslase või tema töötajate isiklikuks tarbeks või üldiselt muul kui ettevõtluse või majandustegevuse eesmärgil.
                  
               
                     (3)
                  
                  
                     Erimeetme eesmärk on lihtsustada käibemaksu sissenõudmist ja kogumist.
                  
               
                     (4)
                  
                  
                     Komisjonis 23. märtsil 2018 registreeritud taotles Austria vastavalt direktiivi 2006/112/EÜ artikli 395 lõikele 2 luba jätkata erimeetme kohaldamist.
                  
               
                     (5)
                  
                  
                     Komisjonis 4. aprillil 2018 registreeritud kirjas saatis Austria erimeetme kohaldamise aruande, mis sisaldas käibemaksu mahaarvamise õiguse jaotusmäära läbivaatamist, nagu on nõutud rakendusotsuse 2009/1013/EL artiklis 2.
                  
               
                     (6)
                  
                  
                     Komisjon edastas Austria taotluse vastavalt direktiivi 2006/112/EÜ artikli 395 lõike 2 teisele lõigule 11. aprilli 2018. aasta kirjaga teistele liikmesriikidele. Komisjon teatas 12. aprilli 2018. aasta kirjaga Austriale, et tal on taotluse hindamiseks kogu vajalik teave.
                  
               
                     (7)
                  
                  
                     Austria esitatud teabe kohaselt ei ole erimeetme kohaldamist õigustav õiguslik ja faktiline olukord muutunud, vaid on jätkuvalt sama. Seetõttu tuleks anda Austriale luba jätkata erimeetme kohaldamist täiendava piiratud ajavahemiku jooksul, mis lõpeb 31. detsembril 2021, et oleks võimalik läbi vaadata erimeetme vajalikkus ja tõhusus ning ettevõtluse ja muul kui ettevõtluse puhul kasutatav jaotusmäär, millel see põhineb.
                  
               
                     (8)
                  
                  
                     Kui Austria peab vajalikuks loa edasist pikendamist pärast 2021. aastat, peaks ta hiljemalt 31. märtsiks 2021 esitama komisjonile meetme kohaldamise aruande, mis sisaldab kohaldatava jaotusmäära läbivaatamist, ning loa pikendamise taotluse, et komisjonil oleks piisavalt aega taotluse hindamiseks.
                  
               
                     (9)
                  
                  
                     Erimeede ei mõjuta oluliselt lõpptarbimise etapis kogutava maksutulu kogusummat ning see ei mõjuta ebasoodsalt käibemaksust tulenevaid liidu omavahendeid.
                  
               
                     (10)
                  
                  
                     Rakendusotsust 2009/1013/EL tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse 2009/1013/EL artiklid 1 ja 2 asendatakse järgmisega:
            
               
                  „Artikkel 1
                  Erandina direktiivi 2006/112/EÜ artiklitest 168 ja 168a antakse Austriale luba jätta kaupadelt ja teenustelt makstav käibemaks täielikult välja käibemaksu mahaarvamisõiguse kohaldamisalast, kui kõnealuseid kaupu ja teenuseid kasutatakse üle 90 % ulatuses maksukohustuslase või tema töötajate isiklikuks tarbeks või üldiselt muul kui ettevõtluse või majandustegevuse eesmärgil.
               
               
                  Artikkel 2
                  Käesolev otsus kehtib kuni 31. detsembrini 2021.
                  Käesolevas otsuses sätestatud erandmeetme pikendamise taotlus tuleb esitada komisjonile hiljemalt 31. märtsiks 2021.
                  Taotlusele lisatakse käesoleva meetme kohaldamise aruanne, mis sisaldab käesoleva otsuse alusel kohaldatava käibemaksu mahaarvamise õiguse jaotusmäära läbivaatamist.“
               
            
         
         
            Artikkel 2
            Käesolev otsus jõustub selle teatavakstegemise päeval.
            Käesolevat otsust kohaldatakse alates 1. jaanuarist 2019.
         
         
            Artikkel 3
            Käesolev otsus on adresseeritud Austria Vabariigile.
         
         
            Luxembourg, 2. oktoober 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  ELT L 347, 11.12.2006, lk 1.
         
            (2)  Nõukogu 22. detsembri 2009. aasta rakendusotsus 2009/1013/EL, mille kohaselt lubatakse Austria Vabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 168 (ELT L 348, 29.12.2009, lk 21).
         
            (3)  Nõukogu 13. novembri 2012. aasta rakendusotsus 2012/705/EL, millega muudetakse otsust 2009/791/EÜ ja rakendusotsust 2009/1013/EL, mille kohaselt lubatakse Saksamaal ja Austrial jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a (ELT L 319, 16.11.2012, lk 8).
         
            (4)  Nõukogu 10. detsembri 2015. aasta rakendusotsus (EL) 2015/2428, millega muudetakse otsust 2009/791/EÜ ja rakendusotsust 2009/1013/EL, mille kohaselt lubatakse Saksamaal ja Austrial jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a (ELT L 334, 22.12.2015, lk 12).